Vážený občania.

Po dlhej zime sa jar začína ozývať naplno. Toto obdobie je typické pre jarné upratovanie, kedy dôkladne čistíme obytné i hospodárske budovy, svoje záhrady, odstraňujeme nepotrebné predmety a horľavý materiál. Pri týchto aktivitách však musíme mať v pozornosti aj riziko možného vzniku požiaru, spôsobené nedbanlivým správaním a porušovaním zásad ochrany pred požiarmi a to najmä nepovoleným spaľovaním a manipuláciou s otvoreným ohňom.

Málokto si uvedomuje, že tieto činnosti priamo ohrozujú ľudské životy!

Oheň sa môže na otvorenom priestranstve veľmi rýchlo vymknúť kontrole, rozšíriť sa a spôsobiť tak straty nielen na životoch, alebo majetku, ale taktiež môže spôsobiť aj veľké ekologické škody.

V posledných dňoch sa začínajú množiť požiare v prírodnom prostredí - požiare odpadov, suchej trávy, krovín a lesných porastov.

Chceme Vás preto upozorniť na niektoré povinnosti, ktoré vyplývajú zo zákona o ochrane pred požiarmi:

Fyzická osoba nesmie:

* vypaľovať porasty bylín, kríkov a stromov,
* zakladať oheň v priestoroch alebo na miestach, kde môže dôjsť k jeho rozšíreniu.

Právnická osoba a fyzická osoba-podnikateľ nesmú:

* vypaľovať porasty bylín, kríkov a stromov,
* zakladať oheň v priestoroch alebo na miestach, kde by mohlo dôjsť k vzniku požiaru,
* spaľovať horľavé látky na voľnom priestranstve v čase zvýšeného nebezpečenstva vzniku požiaru.

**Preto Vás dôrazne upozorňujeme najmä na nebezpečenstvo vypaľovania porastov bylín, kríkov a stromov, ale aj odpadov, ktoré je zakázané !**

V prípade porušenia tohto zákazu hrozí fyzickej osobe pokuta až do výšky **331 €** a právnickej osobe alebo fyzickej osobe-podnikateľovi môže byť uložená sankcia až do výšky **16 596 €**.

Vážení občania, žiadame Vás, nielen o dodržiavanie povinností, ktoré Vám vyplývajú zo zákona o ochrane pred požiarmi, ale aj o to, aby ste dostatočnú pozornosť venovali Vašim deťom a ich pobytu v prírode. Je na nás všetkých, aby sme si uvedomili našu zodpovednosť a svoje aktivity nespájali s rizikom vzniku požiaru. Len spoločné úsilie, opatrnosť a ostražitosť nám pomôžu preklenúť toto obdobie bez strát, začo Vám úprimne ďakujeme.

Želáme Vám pokojné prežitie jarného obdobia a príjemný pobyt v prírode.